รัฐบาลไทย-ข่าวทำเนียบรัฐบาล-รอง ลธน.ม.เรณูฯ เป็นประธานในพิธีปิดงานตลาดคลองผดุงกรุงเกษมข้างทำเนียบรัฐบาล “คลังพัฒนาชาติ ตลาดคลองผดุงสร้างชีวิต เสริมสร้างเศรษฐกิจมั่นคง” มีรายได้กระจายสู่ชุมชนกว่า 310 ล้านบาท
วันศุกร์ที่ 23 ธันวาคม 2559
รอง ลธน.ม.เรณูฯ เป็นประธานในพิธีปิดงานตลาดคลองผดุงกรุงเกษมข้างทําเนียบรัฐบาล “คลังพัฒนาชาติ ตลาดคลองผดุงสร้างชีวิต เสริมสร้างเศรษฐกิจมั่นคง” มีรายได้กระจายสู่ชุมชนกว่า 310 ล้านบาท
นางสาวเรณู ตังคจิวางกูร รองเลขาธิการนายกรัฐมนตรีฝ่ายการเมือง เป็นประธานในพิธีปิดตลาด “คลังพัฒนาชาติ ตลาดคลองผดุงฯ สร้างชีวิต เสริมสร้างเศรษฐกิจมั่นคง” มีรายได้กระจายสู่ชุมชนกว่า 310 ล้านบาท
วันนี้ (23 ธันวาคม 2559) เวลา 12.00 น. ณ เวทีกลางตลาดคลองผดุงกรุงเกษม ข้างทําเนียบรัฐบาล นางสาวเรณู ตังคจิวางกูร รองเลขาธิการนายกรัฐมนตรีฝ่ายการเมือง เป็นประธานในพิธีปิดตลาด “คลังพัฒนาชาติ ตลาดคลองผดุงฯ สร้างชีวิต เสริมสร้างเศรษฐกิจมั่นคง” มีรายได้กระจายสู่ชุมชนกว่า 310 ล้านบาท
โอกาสนี้ นายสมชัย สัจจพงษ์ ปลัดกระทรวงการคลัง ได้กล่าวรายงานว่ากระทรวงการคลังด้วยความร่วมมือของสํานักเลขาธิการนายกรัฐมนตรีได้ร่วมกันจัดงานตลาดคลองผดุงกรุงเกษม ข้างทําเนียบรัฐบาล ภายใต้แนวคิด “คลังพัฒนาชาติ ตลาดคลองผดุงฯ สร้างชีวิต เสริมสร้างเศรษฐกิจมั่นคง” ระหว่างวันที่ 1 - 23 ธันวาคม 2559 ซึ่งได้รับการตอบรับจากประชาชนที่มาชมงานเป็นอย่างดี มีรายได้กระจายสู่ชุมชนกว่า 310 ล้านบาท
จากนั้น รองเลขาธิการนายกรัฐมนตรีฝ่ายการเมือง ได้มอบป้ายประกาศนียบัตรแก่หน่วยงานต่าง ๆ และได้กล่าวปิดงานว่า พลเอก ประยุทธ์ จันทร์โอชา นายกรัฐมนตรีมีนโยบายให้ตลาดคลองผดุงกรุงเกษมเป็นตลาดตามแนวทางประชารัฐ ผลของการดําเนินงานที่ผ่านมาประสบความสําเร็จเป็นอย่างดียิ่ง ส่งผลให้พี่น้องประชาชนในบริเวณกรุงเทพมหานครและปริมณฑลได้มีโอกาสเลือกซื้อสินค้าจากผู้ผลิตได้โดยตรง และที่สําคัญยังทําให้เกษตรกรและผู้ประกอบการสินค้ารายย่อยได้มีแหล่งจําหน่ายสินค้าและช่วยสร้างรายได้เพิ่มมากขึ้น โดยเฉพาะเดือนธันวาคมนี้ยอดรายได้ทําได้สมความภาคภูมิและถือเป็นของขวัญส่งท้ายปีเก่าตอนรับปีใหม่ให้กับพี่น้องประชาชนและผู้ประกอบการทุกคน และทั้งนี้ พร้อมส่งเสริมให้ตลาดคลองผดุงกรุงเกษมเป็นแหล่งท่องเที่ยวแห่งใหม่ของคนกรุงเทพมหานคร
หลังจากที่ตัวแทนผู้บริหารกระทรวงการคลังมอบป้ายตลาดคลองผดุงกรุงเกษมแก่ประธานในพิธีซึ่งได้มอบต่อให้ตัวแทนผู้บริหารกระทรวงวิทยาศาสตร์และเทคโนโลยีแล้ว ตัวแทนผู้บริหารกระทรวงวิทยาศาสตร์และเทคโนโลยีได้กล่าวประชาสัมพันธ์งานตลาดคลองผดุงกรุงเกษม ในเดือนมกราคม 2560 ว่ามติที่ประชุมคณะกรรมการดําเนินโครงการตลาดคลองผดุงกรุงเกษม ซึ่งมีนางสาวเรณู ตังคจิวางกูร เป็นประธานการประชุมฯ ได้มอบหมายให้กระทรวงวิทยาศาสตร์และเทคโนโลยีด้วยความร่วมมือของสํานักงานเลขาธิการนายกรัฐมนตรีจัดงาน “ตลาดนัดวิถีวิทย์ 2560” ระหว่างวันที่ 9 - 29 มกราคม 2560
วัตถุประสงค์การจัดงาน ก็เพื่อเป็นการเผยแพร่ผลงานด้านวิทยาศาสตร์ เทคโนโลยี และนวัตกรรม ฝีมือคนไทย ทั้งของหน่วยงานในสังกัดกระทรวงวิทยาศาสตร์ฯ และหน่วยงานเครือข่ายที่ได้รับการสนับสนุนจาก วท. ซึ่งภายในงานได้คัดสรรผลงานและผลิตภัณฑ์ต่าง ๆ กว่า 240 รายการ มาจัดแสดงและจัดจําหน่ายหรือให้บริการ เพื่อจะได้เป็นการช่วยเหลือชุมชน วิสาหกิจชุมชน รวมถึงผู้ประกอบการต่าง ๆ เพื่อจะได้เป็นการเพิ่มรายได้และอาชีพให้กับพี่น้องประชาชน นอกจากนี้ ยังมีหน่วยงานพันธมิตรที่มาร่วมจัดงานได้แก่ อาทิ ธนาคารพาณิชย์ สํานักงานสถิติแห่งชาติ บริษัท ไปรษณีย์ไทย จํากัด ร่วมออกบูธกิจกรรมที่เป็นประโยชน์แก่ประชาชนด้วย
ในส่วนกิจกรรม (HILIGHT) และผลิตภัณฑ์ที่โดดเด่น ได้แบ่งงานออกเป็น 3 แนวทางที่น่าสนใจ ได้แก่
- วิถีวิทย์สร้างความสุข ซึ่งได้น้อมนําพระอัจริยภาพทางด้านดนตรีในพระบาทสมเด็จพระปรมินทรมหาภูมิพลอดุลยเดช รัชกาลที่ 9 ซึ่งทรงพระราชนิพนธ์ไว้ ทั้งหมด 48 บทเพลง มาถ่ายทอดให้ประชาชนได้รับรู้ถึง พระอัจริยภาพด้านดนตรีของพระองค์
- วิถีวิทย์สร้างความรู้ โดยเชิญเจ้าหน้าที่ของหน่วยงานต่าง ๆ ในสังกัดกระทรวงวิทยาศาสตร์ฯ และหน่วยงานเครือข่ายของกระทรวงวิทยาศาสตร์ฯ ถ่ายทอดเรื่องราวเกี่ยวกับ วิทยาศาสตร์ เทคโนโลยี และนวัตกรรม
- วิถีวิทย์โอกาสดีนาทีทอง โดยนําสินค้าจากผู้ประกอบการที่มาจําหน่ายภายในงาน มาจัดโปรโมชั่นราคาพิเศษ พร้อมจัดพื้นที่สําหรับสินค้าจากร้านประชารัฐมาจําหน่ายในราคาประหยัดอีกด้วย
ทั้งนี้ ภายในงานยังมีการอบรมอาชีพ 20 หลักสูตรแก่ประชาชนฟรี เช่น อบรมการทําสบู่ธรรมชาติ สลัดผักปูอัดรักสุขภาพ ขนมเค้กสีสัน เทียนหอมลายดอกไม้ ขนมหวานคอนเฟล็ค ผ้าถักใส่ของ เป็นต้น อีกทั้งยังมีการนําเครื่องจักรเทคโนโลยีและนวัตกรรมคนไทย เช่น เครื่องขายขวดพลาสติกอัตโนมัติ เรือดูดตะกอนเลนอเนกประสงค์ หุ่นยนต์ดินสอ (ตัวล่าสุด) สําหรับบริการเสิร์ฟอาหาร เครื่องอบปลาแดดเดียวอินฟาเรด เป็นต้น ด้านผลิตภัณฑ์ เน้นจัดแสดงและจําหน่ายสินค้าผลิตภัณฑ์ชุมชนวิสาหกิจที่ได้มาตรฐาน สะอาดปลอดภัย ใส่ใจสิ่งแวดล้อม ใช้องค์ความรู้ด้านวิทยาศาสตร์ เทคโนโลยีและนวัตกรรม ทั้งในกลุ่มอาหาร เครื่องดื่ม ผักผลไม้ สมุนไพร แบ่งพื้นที่เป็นกลุ่มชัดเจน เครื่องสําอาง เสื้อผ้าเครื่องนุ่งห่ม งานฝีมือ กิจกรรมหมู่บ้านวิถีพอเพียง กิจกรรมเวทีเพื่อสาธิตการถ่ายทอดองค์ความรู้เทคโนโลยี ฝึกอบรมอาชีพ และกิจกรรมสนุกสนานพร้อมของสมนาคุณอีกมากมาย จึงขอเชิญชวนประชาชนมาร่วมชม ชิม ช้อป ระหว่างวันที่ 9 - 29 มกราคม 2559 เวลา 10.00 - 19.00 น. ณ ตลาดคลองผดุงกรุงเกษม ข้างทําเนียบรัฐบาล
*******************************
กลุ่มประชาสัมพันธ์และเผยแพร่ สํานักโฆษก